钦定古今图书集成/明伦汇编/官常典/第380卷 > 大学衍义补 > 《译言宾待之礼》
## 钦定古今图书集成/明伦汇编/官常典/第380卷 > 大学衍义补 > 《译言宾待之礼》

《周礼》：“象胥掌蛮夷、闽貉、戎狄之国使，掌传王之言而
谕说焉，以和亲之。若以时入宾，则协其礼与其辞言
传之。凡其出入送逆之礼节、币帛辞令而宾相之。”

郑元曰：“通夷狄之言者曰《象胥》，凡其出入送逆之礼，节币帛辞令而摈相之，从来至去，皆为相而诏侑其礼仪也　。” 朱申曰：“八蛮、四夷、七闽、九貉、五戎、六狄之国，遣使来朝贡，不晓中国语言，故象胥传王言而开谕解说之。如此则远人之心，和而不乖，亲而不疏也。若蕃国之君，世一见之，其礼不同于中国，象胥则教之” 使协于礼。其言不通于中国，则传其言辞，出则送之，入则逆之，礼节以相接，币帛以致享，辞令以相与。接宾曰“摈” ，赞礼曰“相。”

臣按：四裔之人其拜揖、进退、拜伏之礼不同于中国，象胥掌教之以中国之仪，用协于礼也，夫上有所言则象胥为之传导而开谕晓说之，然后从而译其所言以达之于上焉。今制，鸿胪寺设通事官，即周之象胥也。

《礼记》：“中国夷戎，五方之民皆有性也，不可推移。五方
之民言语不通，嗜欲不同，达其志，通其欲。东方曰寄，
南方曰象，西方曰狄鞮，北方曰译。”

臣按：译言之官自古有之，然惟译其言语而已也，彼时外国犹未有字书，自佛教入中国始有“天竺” 字，其后回回、女直、蒙古、缅甸，其国人之明慧者各因其国俗而自为一种字书，其来朝贡及其陈说、辨诉、求索，各用其国书，必加翻译然后知其意向之所在。唐、宋以来虽有润文、译经使之衔，然惟以译佛书而已，非以通华裔之情也。我文皇帝始设为八馆：曰西天，曰鞑靼，曰回回，曰女直，曰高昌，曰西番，曰缅甸，曰百裔。初以举人为之，其就礼部试，则以蕃书译其所作，经义稍通者，得联名于进士榜，授以文学之职，而译书如故。其后又择俊民，俾专其业，艺成会六部大臣试之，通者冠带。又三年授以官，盖重其选也。盖此一事，似缓而实急，似轻而实重，一旦外国有事，上书来言其情，使人人皆不知其所谓，或知之而未尽，则我所以应之者，岂不至相矛盾哉？非惟失其情，而或至起边衅者，亦有之矣。我文皇帝专设官以司之，其虑远哉。

《汉志》：“典客，秦官，掌归义蛮夷，景帝更名大行令，武帝
更名大鸿胪，属官有行人、译官。”

臣按：此秦、汉以来设官主掌蛮夷之始，所谓“大行令” 即《周礼》“行人” 之职，译官即《王制》所谓“寄译” 之类也。考史，昭帝用苏武为典属国，亦掌四裔之官，而《百官表》不载。臣以为汉大鸿胪即今鸿胪寺卿，译官即今通事之职，典属国其今御前通事之武臣欤？

《唐志》：“主客郎中，掌诸蕃朝见之事。殊俗入贡者，始至
之州，给谍覆其人数，谓之边谍。蕃州都督、刺史视品
给以衣冠裤褶，初至及辞，设会参日设食。”

臣按：外国而来朝，给以衣冠宴食，自古皆然。《唐志》但谓之会而不以宴名，盖不备燕享之礼也，然惟主之以礼部之属而未尝专命大臣，后世乃或有用武将待之者，臣窃以为非宜。盖礼仪非武臣所宜预，将乃吾国之爪牙，止可使彼闻其名，不可使彼识其面，设或有貌不扬如裴度者，中虽有智，彼恶知之哉？或因此而藐我将相，关系亦不小也。吁！武将且不可，况内侍乎？昔童贯初使辽也，辽人以为“宋无人” ，因此以占“宋人失政” ，而启其轻蔑之心。此前代之明鉴也。

鸿胪寺领典客、司仪二署。凡四裔君长，以蕃望高下
为簿，朝见辨其等位。诸蕃封命则执册而往。凡献物
皆各执以见；驼马则陈于朝堂，不足进者，州县留之。
其属有典客署令，掌四裔归化、朝贡。酋渠首领朝见
者，给廪食；病则遣医，给汤药；丧则给以所须。还蕃赐
物，则佐其受领，教拜谢之节

臣按：唐人之待诸蕃朝贡者，既有宴赐资给，其不幸而病及丧者亦有给赐焉。

宋设鸿胪寺，掌四裔朝贡、宴劳、给赐、送迎之事。凡四
裔君长、使价朝见，辨其等位，以宾礼待之，授以馆舍，
而颁其见辞、赐予、宴设之式。戒有司先期办具，有贡
物则具数报四方馆，引见以进。诸蕃封册，即行其礼
命。

臣按：唐、宋俱有诸蕃封册之礼。

宋哲宗元祐中，学士院言：“诸蕃初入贡者，请令安抚、
钤辖、转运等司，体问其国所在远近大小，与见今入
贡何国为比，保明奏闻，庶待遇之礼，不致失当。”

臣按：诸蕃初入贡者，前此未有体例，因其所言而制为礼节，斯无失矣。

宋哲宗元祐中，礼部尚书苏轼言：“高丽人每次入贡，
朝廷及淮浙两路赐予、馈送、宴劳之费，约十馀万贯，
而修饰亭馆，骚动行市，调发人船之费不在焉。除官
吏得少馈遗外，了无丝毫之利，所得贡献，皆是玩好
无用之物，而所费皆是帑廪之实，民之膏血也。今来
直牒国子监收买诸般文字，内有《册府元龟》《历代史》”
及敕式。国子监知其不便，申禀都省，下礼部看详。谨
按《汉书》，“东平王来朝，上疏求诸子及太史公书。当时
大臣以谓诸子书或反经术，非圣人，或明鬼神，信物
怪。太史公书有战国纵横权谲之谋。汉兴之初，谋臣
奇策、天官灾异，地形厄塞，皆不宜在诸侯王，不可与。”
诏从之。臣切以谓东平王骨肉至亲，“特以备位藩臣，
犹不得赐，而况海外之夷裔乎？臣闻河北榷场，禁出
文书，其法甚严，徒以契丹故也。今高丽与契丹何异？”

臣按：今四裔之好书籍者惟安南与朝鲜，朝鲜恭顺，朝廷岁时觐聘，礼节无失，所经过郡县无多，而货买止于京师。安南入贡虽疏，然经行道路几至万里，沿途随处得以市买，且宋朝书籍版本俱在国子监，今书籍处处有之。请自今诸蕃来朝贡者，非有旨不得与交易，而于书籍一事尤宜严禁，彼欲得之许具数以闻，下翰林院看详可否，然后与之。

《青箱杂记》：魏野，陕府人，甚有诗名，寇莱公每加前席。
野献莱公生日诗云：“何时生上相，明日是中元。”以莱
公七月十四日生故也。又有赠莱公诗云：“有官居鼎
鼐，无地起楼台。”而其诗传播漠北。故真宗末年，尝有
北使诣阙，询于译者曰：“那个是无地起楼台底宰相？”
时莱公方居散地，真宗即召还，授以北门管钥。

《癸辛杂识》：译者之称见《礼记》云：“东方曰寄”，言传寄内
外言语；“南方曰象”，言放象内外之言；“西方曰狄，鞮”鞮
知通传夷狄之语，与中国相知；北方曰译，译，陈也，陈
说内外之言，皆立此传语之人，以通其志。今北方谓
之通事，南蕃海舶谓之唐舶，西方蛮猺谓之蒲，又皆
译之名也。

《翰林院记》：“洪武十五年，命侍讲火原洁译蒙古文字，
译字官隶本院始于此。永乐中，学士杨荣掌其事。宣
德元年，命本院学士稽考课程。弘治初，奏准科目出
身四品以上二员提督。自后提督官例用太常寺卿
及少卿。”

四、译馆考：馆列东西，十日一行考课，以观肄习之勤
惰焉。余于各馆杂字中比合连属，缀成韵语，虽未免
有补缉之痕，而顺口成章，间有思致。唯西天一馆乃
真实名经，梵呗聱牙，终难牵合。因每馆附存一二诗，
并录其字及语音于本字之下，亦奇观也。字分单复，
有纵横，悉如其旧。